《黄山登光明顶》
清代·程之鵔

山心高望四无极，回合烟岚恣登陟。六六峰推一一奇，到此输灵咸效职。

莲花如幕列侍臣，洞中待漏光常黑。老人天外进朱砂，多自轩辕台畔得。

翔舞青鸾报喜音，歌为上寿丹书勒。西走狮子东飞龙，吼号夭矫凭封敕。

惟有天都稍与齐，九百仞余通气息。他如罗列实附庸，北把云门对南直。

我欲长呼绝顶间，摩挲颈项天风拭。惆怅真仙招不来，容成陈迹浮丘匿。

昂藏磊落丈夫身，何用吞霞饮瀣力。掉头返照迫苍黄，巑岏倏变金翠色。

朝天万笏晚朝开，此即中天一海国。

作者简介：程之鵔，字羽宸，又字采山，歙县人。贡生。有《练江诗钞》。